L-Orizzont L-Orizzont għandha żewġ rapporti fuq il-paġna ta' quddiem. Ir-rapport ewlieni jgħid li Vince Gaffarena indika min spara fuqu u qatel lil kuġinuh. Jingħad liż-żewġ żgħażagħ – Leon Debono u Owen Schembri jinsab mixlija bil-qtil ta' Saviour Gaffarena u bl-attentat ta' qtil ta' kuġinuh Vince. Din l-informazzjoni ħarġet mill-Qorti għax ilbieraħ tressqu ż-żewg żgħażagħ li għandhom 18-il sena u li joqogħdu Ħal Kirkop. Jingħad li l-mejjet Saviour Gaffarena kellu 27 sena filwaqt li Vince Gaffarena li jinsab l-Isptar għandu 17-il sena. It-tieni rapport jgħid liż-żieda fil-każi tal-Covid-19 kienu mistennija fl-Unjoni Ewropea. Jispjega li fl-aħħar jiem fil-pajjiż kellna żieda tal-infezzjonijiet kif inhi x-xejra f'għadd ta' pajjiżi Ewropej tant li reġgħu bdew jiddaħħlu għadd ta' restrizzjonijiet. Jingħad li fl-Awstrija l-ilbies tal-maskri huwa obbligatorju għax-xiri u fil-banek filwaqt li f'Barċellona hemm lock down għal 15-il ġurnata. The Malta Independent permezz ta' ritratt turi lis-Segretarju Ġenerali tal-Partit Nazzjonalista Francis Zammit Dimech jitfa' l-vot tiegħu fil-Kunsill Ġenerali Straordinarju tal-Partit Nazzjonalista fejn il-Kunsilliera qed jintalbu jgħażlu jikkonfermawx lil Adrian Delia bħala Kap tal-Partit inkella jmorrux għall-elezzjoni li tinkludi lit-tessarati fejn jintgħażel kap ġdid tal-Partit. Jingħad li lbierah tkellem il-Kap Adrian Delia fejn sostna li l-kunsilliera għandhom għazla bejn Partit Nazzjonalista tal-Passat u Partit Nazzjonalista li għandu tama. Jingħad li 400 kunsilliera diġà tefgħu l-vot tagħhom. It-tieni rapport jispjega li l-Uffiċċju tal-Prim Ministru rrifjuta li jgħid jekk il-Prim Ministru jafx u jekk hux ser jiżvela min innegozzja l-ftehim inizjali magħruf bħala Memorandum of Understanding min-naħa tal-Gvern fil-ftehim kontroversjali mal-Vitals Global Healthcare. It-Times of Malta għandha ritratt ta' Owen Schembri kif wasal il-Qorti fejn huwa kien akkużat bil-qtil ta' Saviour Gaffarena u l-attentat ta' qtil ta' Vince Gaffarena flimkien ma' Leon Debono. Ir-rapport jgħid li l-aggressjoni fatali hija assoċċjata mad-droga biż-żgħażagħ fil-Qorti ma jammettux il-ħtija. Huma kienu akkużati wkoll li ġarrew arma tan-nar mingħajr liċenzja tal-Pulizija u anke li kissru l-paċi pubblika. Rapport ieħor jispjega li l-Festivals Internazzjonali kienu mħassra minħabba l-biża' li ħolqot l-imxija tal-Covid-19. Jingħad li kienu mħassra erba' attivitajiet kbar tal-massa wara qbil li sar bejn l-organizzaturi, il-Gvern u l-Awtorità tat-Turiżmu. L-attivitajiet kienu ser jinżammu f'Awwissu u Settembru. Dawn l-attivitajiet tħassru fid-dawl li l-Ministru tas-Saħħa Chris Fearne ħabbar restrizzjonijiet ġodda minħabba ż-żieda fl-infezzjonijiet tal-coronavirus.